b'\n_START_ARTICLE_\nIsser Harel\n_START_PARAGRAPH_\nIsser Harel (1912 \xe2\x80\x94 18. helmikuuta 2003) oli ven\xc3\xa4l\xc3\xa4issyntyinen vakoilija ja Israelin turvallisuuspalvelun Mossadin toinen johtaja vuosina 1952\xe2\x80\x941963. H\xc3\xa4n oli Reuven Shiloahin seuraaja._NEWLINE_Isser Harel syntyi Isser Halperin -nimisen\xc3\xa4 Vitebskiss\xc3\xa4, Ven\xc3\xa4j\xc3\xa4n keisarikunnassa (nykyisell\xc3\xa4 Valko-Ven\xc3\xa4j\xc3\xa4ll\xc3\xa4) suureen varakkaaseen perheeseen. _NEWLINE_Harelin syntym\xc3\xa4p\xc3\xa4iv\xc3\xa4 ei ole tiedossa, sill\xc3\xa4 Gemara-kirja, johon h\xc3\xa4nen syntym\xc3\xa4tietonsa oli merkitty, katosi ensimm\xc3\xa4isen maailmansodan ja Ven\xc3\xa4j\xc3\xa4n vallankumouksen aikana. _NEWLINE_Perhe omisti etikkatehtaan Vitebskiss\xc3\xa4. Harelin isoisois\xc3\xa4 oli ollut etikka-alalla ja tullut kuuluisaksi keisarillisella Ven\xc3\xa4j\xc3\xa4ll\xc3\xa4. Harel oli 5-vuotias, kun vallankumous syttyi ja kaupunkiin saapui sek\xc3\xa4 punaisia ett\xc3\xa4 valkoisia. Er\xc3\xa4\xc3\xa4ss\xc3\xa4 punaisten kokouksessa Isser n\xc3\xa4ki Lev Trotskin._NEWLINE_Perhe menetti omaisuutensa neuvostovallan takavarikoimana. Vuonna 1922 perhe muutti V\xc3\xa4in\xc3\xa4nlinnaan, itsen\xc3\xa4iseen Latvian tasavaltaan. V\xc3\xa4in\xc3\xa4nlinnassa Harel opiskeli peruskoulussa ja aloitti opintonsa oppikoulussa. Ajan mittaan h\xc3\xa4nen juutalainen kansallistunteensa virisi ja h\xc3\xa4n liittyi sionistinuoriin. 16-vuotiaana Harel alkoi valmistella muuttoa Israeliin mm. ty\xc3\xb6skennellen maatalouden parissa menn\xc3\xa4kseen my\xc3\xb6hemmin kibbutziin. _NEWLINE_Kun Hebronissa Palestiinassa syttyi vuonna 1929 levottomuuksia, p\xc3\xa4\xc3\xa4ttiv\xc3\xa4t Harel ja h\xc3\xa4nen l\xc3\xa4hipiirins\xc3\xa4 kiirehti\xc3\xa4 l\xc3\xa4ht\xc3\xb6\xc3\xa4\xc3\xa4n. T\xc3\xa4t\xc3\xa4 varten viel\xc3\xa4 17-vuotiaalle Harelille hankittiin 18-vuotiaan paperit, joiden turvin h\xc3\xa4n vuonna 1930 muutti Palestiinaan juutalaiseen siirtokuntaan vaellettuaan ensin halki Euroopan Genovan satamaan ja matkustettuaan loppumatkan laivalla._NEWLINE_22. syyskuuta vuonna 1952 Harelista tuli Mossadin johtaja. 15 vuotta Harel johti natsirikollisen Adolf Eichmannin etsimist\xc3\xa4. Mets\xc3\xa4stys p\xc3\xa4\xc3\xa4ttyi toukokuussa 1960, jolloin Mossadin agentit kidnappasivat Eichmannin Argentiinasta Israeliin. Eichmann oli vastuussa kuuden miljoonan juutalaisen murhasta ja "lopullisen ratkaisun" toteuttamisesta toisen maailmansodan aikana.'